Žiaci ZUŠ Bojnice na stretnutí akordeonistov v Pule

44. ročník Susretu harmonikaša v Pule – Chorvátsko, ktorý sa konal 24. – 27. 4. 2019 je organizačne a umelecky jeden z najlepších akordeónových festivalov v Európe. Mário Gecašek ako sólista a akordeónové ARM trio v zložení Andrej Beseda, Roland Čiscoň a Mário Gecašek zo ZUŠ Bojnice sa rozhodli vstúpiť do tejto medzinárodnej konkurencie v hre na akordeóne. Už dopredu sme vedeli, že v Máriovej kategórii bude 23 konkurentov a v komornej hre budú štyria. Je známe, že akordeonisti zo ZUŠ Bojnice obsadzujú na akordeónových súťažných festivaloch popredné miesta, ale v takejto ťažkej medzinárodnej konkurencii sa musí počítať so všetkými alternatívami od prvého po posledné miesto, lebo všetci účastníci sú dobrí hráči na akordeóne.

Mário Gecašek hral súťažne prvý, podal veľmi kultivovaný, technicky a umelecky brilantný výkon. Nepočul som všetkých v jeho kategórii, pretože sme sa pripravovali na súťažný vstup ARM tria. Aj naše komorné teleso podalo technicky a umelecky hodnotný výkon, ale takí boli všetci účastníci, a tak som nevedel, či budeme prví alebo poslední.

Výsledky boli v priebehu krátkeho času na tabuli oznamov súťaže. Zastavila ma učiteľka z Česka a povedala: „ Gratuluji k vašim výsledkúm...“ „ K akým“, pýtam sa. „No, Gecašek je na vršku.“ Pristúpil som k tabuli výsledkov a vidím, že Mário Gecašek je víťaz kategórie a ARM trio je druhé so stratou dvoch desatín boda od prvého v kategórii. Navyše na druhý deň mi telefonovala riaditeľka festivalu, že Mário Gecašek dostal najvyšší počet bodov zo všetkých kategórií a dostane pohár mesta Pula. Mário výborne a s prehľadom zahral aj na koncerte víťazov, kde bola prítomná smotánka akordeónového sveta a naše umiestnenie bolo tak potvrdené.

Trvalo nám, kým sme tomu všetkému uverili a vedeli sme, že svoju misiu sme splnili, úspešne sme reprezentovali Slovensko a že sa nám bude dobre cestovať domov.

Mgr. Oto Mello, učiteľ hry na akordeóne ZUŠ Bojnice